Willelmus, decanus Autissiod., omnibus ad quos littere presentes pervenerint, in Domino salutem. Universitati vestre notum facimus quod, cum Harduinus, sellarius, imperpetuam dederit elemosinam, ob remedium anime sue et defuncte uxoris sue, nomine Clare, domum suam, in burgo Sancti-Peregrini sitam, karitatibus de Monte-Autrico Autissiodorensis, idem Harduinus, ante donationem prefatam, dedit et concessit ecclesie Beati-Germani decem solidos annuales, singulis annis, vigilia Purificationis Beate-Marie persolvendos, super domum prefatam assignatos, quicquid de domo contingat, pro anima uxoris sue nominate. Nos, igitur, de consensu quorumdam burgensium Autissiodorensis, donationem et elemosinam istam ratam habentes et firmam ecclesie prefate, presentes litteras tradidimus, sigilli nostri munimine roboratas. Actum, anno Gratie Mº CCº quinto-decimo.